Centurion-tiener maak kontak na sy verdwynLees ook: Centurion-tiener gevind Caru-Mari Coetzee. Maroela Media het Saterdag berig dat daar ŉ grootskaalse soektog na Caru-Mari Coetzee van stapel gestuur is. Herman, Caru-Mari se pa, het Sondagmiddag gesê sy dogter het omstreeks 12:00 ŉ vriendin gekontak. “Ons weet darem nou sy is oukei. Die polisie is betrokke en gaan haar nou probeer opspoor.” Herman was vol lof vir die gemeenskap wat onmiddellik ingespring en na Caru-Mari help soek het. Daar is intussen op sosiale media gesê dat Caru-Mari moontlik in die geselskap is van twee mans wat ‘n wit VW Golf ry. Die Golf is glo by eetplekke in Centurion opgemerk. Ao. Wanda Olivier, woordvoerder van die polisie, kon nie onmiddellik die berigte bevestig nie. Maroela Media het vroeër berig dat Herman, sy vrou Linda en Caru-Mari Vrydagaand tuis was en televisie gekyk het. “Caru-Mari het so 21:20 gesê sy gaan nou slaap. Ek en my vrou is so 23:15 bed toe en het gesien Caru-Mari is nie in haar kamer nie.” Volgens Herman het sy dogter altyd ŉ klein rugsakkie by haar en is haar selfoonlaaier ook nie meer by die huis nie. “Haar WhatsApp wys sy was net na 22:00 Vrydagaand die laaste keer aanlyn. Ek het vir haar ŉ boodskap op WhatsApp gestuur en dit is kort na 02:00 afgelewer. Sy het dit egter nie gelees nie en haar selfoon is sedertdien af.” Herman het gesê hulle het reeds al Caru-Mari se vriende gekontak maar sonder sukses. Die gemeenskap van Centurion, tesame met verskeie gemeenskappolisiëringsforums en ander organisasies, het ŉ grootskaalse soektog na Caru-Mari van stapel gestuur nadat die nuus oor haar verdwyning op die Facebook-groep People who live in Centurion gedeel is. Die groep het meer as 27 000 lede. Caru-Mari is ŉ gr. 9-leerling aan die Hoërskool Zwartkop.